示龍王長老法讚用舊韻先公佳城與寺相直
作者：胡寅
朝代：宋

paragraphs: 堂堂感麟翁，耿耿跨箕尾。
已垂百世芳，何用東山起。
平生夢奠處，鬰鬰佳城啟。
禪枝附奕葉，魚粥常千指。
老龍卧頹波，秀木森嶷峙。
堆螺沃黛山，瀉玉摐金水。
上人一錫拄，心寂倦他徙。
我亦希子文，仕已忘慍喜。
時來語道要，中立旁不倚。
而君樂幻空，說定不說止。
永懷先覺人，愧發汗流泚。
彝倫出筆削，一是無彼此。
修程不自勉，九十半百里。
相彼齅世芬，所向輒摇弭。
未知吾相馬，異質遺毛齒。
更須求真龍，萬古資一洗。